Tavalugul anchetei DNA privind restituirile ilegale nu mai poate fi oprit de nimeni si nimic, dosarele care se deschid pe banda rulanta urmand a lovi de-a valma demnitari, politicieni si oameni de afaceri. Iar cap de lista este – culmea, prin propriile eforturi! – generalul maior Neculai Ontanu.

Insa dupa cum sustin sursele noastre, extrem de interesant in acest caz este ca primarul Sectorului 2 si totodata unul din stalpii de sustinere ai UNPR-ului si-a agravat singur situatia, dupa ce ar fi recunoscut la un prim set de audieri la DNA ca ar fi avut cunostinta de revendicarile multiple asupra unor terenuri apartinand Institutului Clinic Fundeni. Adica exact ceea ce vroiau sa auda si procurorii Laurei Codruta Kovesi, care au obtinut astfel confirmarea ca Ontanu era in cunostinta de cauza ca drepturile litigioase fusesera achizitionate de alte persoane care devenisera astfel proprietari de drept.

Zidarul ajuns general peste noapte

In 1995, Neculai Ontanu era inca zidar, lucra pe santiere, sus pe schele, facandu-le vile imbogatitilor de peste noapte de prin Voluntari, Pipera si alte localitati limitrofe Capitalei.

Ce-i drept, acum, pe langa faptul ca este considerat deja „nemuritor” in fruntea Primariei Sectorului 2, fostul santierist face parada de gradul sau de general maior. Insa si aceasta poveste s-ar putea sa-i aduca niscaiva probleme, daca se confirma informatia ca, fie si fara voia fricosului procuror sef Ion Vasilache, Parchetul Militar ar putea redeschide unele dosare privind „fabrica de generali” de la Ministerul Apararii Nationale, pe vremea unor conducatori ca Sorin Frunzaverde sau Gabriel Oprea. Cert este ca, in ceea ce il priveste pe Neculai Ontanu, care nici macar ofiter de intendenta nu a fost, acesta era in primavara anului 2007 maior. Numai ca, doar un an mai tarziu, in 2008, primarul Sectorului 2 ajunsese deja general de brigada. Iar peste doar inca un an si-a mai facut rost de o stea, devenind general maior!

A refuzat medierea

Procurorii Laurei Codruta Kovesi avanseaza in ritm alert cu ancheta privind ilegalitatile comise in jurul drepturilor de proprietate ale mai multor terenuri de pe raza Sectorului 2, dintre care o parte se afla chiar in incinta Institutului Clinic Fundeni. Numai ca itele deja incalcite din acest dosar s-au incurcat si mai mult dupa ce drepturile litigioase ale unor fosti proprietari au fost cumparate de altcineva. Cu toate aceasta schimbare de natura juridica, exista suspiciuni ca unii dintre subalternii lui Neculai Ontanu, cel mai probabil la ordinul „generalului”, au refuzat o mediere care ar fi putut reduce din start despagubirile ce urmau platite de statul roman. Iar aceasta abordare ar fi avut drept scop tocmai umflarea despagubirilor finale, in avantajul uneia dintre partile implicate.

Isi baga si colegii

Astfel, dupa cum reiese din informatiile intrate in posesia noastra, Neculai Ontanu ar fi incercat sa se apere sustinand ca acolo situatia este mai complicata si ca proprietarii s-ar certa intre ei, ceea ce dovedeste ca edilul Sectorului 2 avea cunostinta de cumpararea drepturilor litigioase. Insa se pare ca Neculai Ontanu a incercat sa arunce „pisica moarta” in curtea Primariei Capitalei, indicand alti functionari publici printre cei care au incurcat lucrurile.